Ιωάννης Χάουαρντ, 15ος κόμης του Σάφολκ

Ο στρατηγός **Ιωάννης Χάουαρντ, 15ος κόμης του Σάφολκ, 8ος κόμης του Μπέρκσιρ**, Μέλος Βασιλικ΄ς Εταιρείας, αγγλ.: *John Howard, 15th Earl of Suffolk, 8th Earl of Berkshire, FSA* (7 Μαρτίου 1739 – 23 Ιανουαρίου 1820) ήταν αξιωματικός του Βρετανικού Στρατού και ομότιμος από την Οικογένεια Χάουαρντ. Το 1783 διαδέχθηκε τον 3ο εξάδελφό του Θωμά Χάουαρντ 14ο κόμη του Σάφολκ & 7ο κόμη του Μπέρκσιρ, ως 15ος κόμης του Σάφολκ & 8ος κόμης του Μπέρκσιρ. 

## Πρώιμη ζωή
Ο Χάουαρντ ήταν ο 3ος (αλλά 2ος επιζών) γιος του λοχαγού Φιλίππου Χάουαρντ των Βασιλικών Πεζοναυτών και της Μαργαρίτας, κόρης του Φραγκίσκου Σκριν του Εδιμβούργου. Ο πατέρας του Φίλιππος ήταν εγγονός του Φιλίππου Χάουαρντ αντισυνταγματάρχη (7ου γιου του Θωμά Χάουαρντ 1ου κόμη του Μπέρκσιρ). 

## Στρατιωτική σταδιοδρομία
Το 1756 ο Χάουαρντ διορίστηκε σημαιοφόρος στο 1ο Σύνταγμα Πεζικών Φρουρών. Προήχθη σε υπολοχαγό και λοχαγό το 1760. Ο μεγαλύτερος αδελφός του, Θωμάς, κατείχε τον ίδιο βαθμό στο ίδιο σύνταγμα εκείνη την εποχή.

Προήχθη σε λοχαγό-υπολοχαγό τον Μάρτιο του 1773, και σε λοχαγό και αντισυνταγματάρχη τον Μάιο του 1773. 

Τόσο ο Ιωάννης όσο και ο Θωμάς κατείχαν τους βαθμούς του λοχαγού και του αντισυνταγματάρχη στη Φρουρά, κατά την έναρξη της Αμερικανικής Επανάστασης το 1776. Ο Θωμάς ήταν από τους πρώτους που στάλθηκαν για υπηρεσία στην Αμερική, αλλά σκοτώθηκε το 1778 κατά τη διάρκεια μίας αντιπαράθεσης με έναν Αμερικανό κουρσάρο, ενώ επέστρεφε στη Βρετανία. 

Ο Ιωάννης, ωστόσο, αναπτύχθηκε στην Αμερική τον Απρίλιο του 1779,  όπου συμμετείχε σε αρκετές εκστρατείες αψιμαχιών, που διεξήγαγαν οι Φρουροί καθ' όλη τη διάρκεια εκείνου του έτους. Προήχθη σε Συνταγματάρχη το 1780, και διαδέχθηκε τον Εδουάρδο Μάθιου ως Ταξίαρχος, διοικητής προσωρινά της Ταξιαρχίας των Φρουρών τον Φεβρουάριο του 1780. Υπό τη διοίκησή του, τα δύο τάγματα των Φρουρών ξεκίνησαν από τη Νέα Υόρκη, και ενώθηκαν με τον λόρδο Κάρολο 1ο μαρκήσιο Κορνουάλις στο Τσάρλεστον της Νότιας Καρολίνας τον Δεκέμβριο του 1780, όπου ο Κάρολος Ο'Χάρα επέστρεψε από την Αγγλία, και ανέλαβε τη διοίκηση της Ταξιαρχίας.

Ο Χάουαρντ υπηρέτησε στην εκστρατεία του Κορνουάλις στον νότο, και τραυματίστηκε στο Δικαστήριο Γκίλφορντ.  Στάλθηκε στην πατρίδα του με αποστολές στις 14 Ιουνίου 1781, και έφθασε στην Αγγλία ένα μήνα αργότερα, γλιτώνοντας έτσι την παράδοση στο Γιόρκταουν.  Αργότερα εκείνο το έτος, διορίστηκε συνταγματάρχης του 70ού Συντάγματος Πεζικού (Σάρρεϋ), το οποίο διατήρησε μέχρι το 1814. 

Προήχθη σε υποστράτηγο το 1787, σε αντιστράτηγο το 1789 και σε στρατηγό το 1802. Το 1814 έγινε συνταγματάρχης του 44ου Συντάγματος Πεζικού (Ανατολικού Έσσεξ). 

## Βουλή των Λόρδων
Το 1783 ο Χάουαρντ κληρονόμησε τις κομητείες του Σάφολκ και του Μπέρκσιρ μετά το τέλος του εξαδέλφου του Θωμά Χάουαρντ 14ου κόμη του Σάφολκ.  Έγινε μέλος της Εταιρείας Αρχαιοτήτων το 1785.

Το 1800 κατά τη διάρκεια μίας συζήτησης στη Βουλή των Λόρδων στις 5 Φεβρουαρίου 1807 σχετικά με τον προτεινόμενο Νόμο περί Δουλεμπορίου του 1807, ο οποίος θα καταργούσε τη βρετανική εμπλοκή στο δουλεμπόριο του Ατλαντικού, υποστήριξε δημόσια το νομοσχέδιο, και «είπε λίγα λόγια προς υποστήριξή του». 

## Οικογένεια
Νυμφεύτηκε την Ιουλία, κόρη του αιδεσιμότατου Τζον Γκάσκαρθ, από το Χάτον Χολ, στο Πένριθ του Κάμπερλαντ, στις 2 Ιουλίου 1774. Απέκτησαν πέντε παιδιά: 
* Κάρολος Νέβινσον, υποκόμης Άντοβερ (13 Μαΐου 1775 – 11 Ιανουαρίου 1800), νυμφεύτηκε την Ελισάβετ Κόουκ, κόρη του Θωμά Κόουκ από την 1η του σύζυγο. Απεβίωσε 25 ετών χωρίς απογόνους.
* Θωμάς, 16ος κόμης του Σάφολκ, 9ος κόμης του Μπέρκσιρ (1776–1851).
* Ιωάννης (30 Νοεμβρίου 1777 – 1787).
* Γουλιέλμος Φίλιππος (27 Νοεμβρίου 1779 – 20 Απριλίου 1780), δίδυμος· απεβίωσε νήπιο
* λαίδη Αικατερίνη (27 Νοεμβρίου 1779 – 30 Μαρτίου 1850), δίδυμη· παντρεύτηκε τον αιδεσιμότατο Γεώργιο Μπίσετ, χωρίς απογόνους

Ο μεγαλύτερος γιος του, ο Κάρολος, υποκόμης Άντοβερ, απεβίωσε μετά από ένα κυνηγετικό ατύχημα τον Ιανουάριο του 1800 κοντά στο Νόριτς. Ο Κάρολος είχε τελειώσει με την σκοποβολή, και έδωσε το κυνηγετικό του όπλο στον υπηρέτη του, αλλά ήταν οπλισμένο, και εκπυρσοκρότησε καθώς γύρισε. Η σφαίρα σφηνώθηκε στη σπονδυλική στήλη και τους πνεύμονές του. Απεβίωσε τρεις ημέρες αργότερα στο κτήμα της οικογένειας της συζύγου του, το Χόλκαμ Χολ. 

Απεβίωσε το 1820. Τον διαδέχθηκε στην κομητεία ο 2ος γιος του, Θωμάς.

## Αναφορές

Κατηγορία:Οικογένεια Χάουαρντ (αγγλική αριστοκρατία)